text: 17-årig pige fra Sønderborg forsvundet
  16 februar 2011 kl. 08.16
  Den 17-årige Marie Arleth Jensen har været forsvundet siden sidste fredag. Politiet undersøger sagen, men tror ikke umiddelbart, at der er sket hende noget.
  Det var fredag den 11. februar, at Marie Arleth Jensen forsvandt fra sit hjem i Sønderborg.
  I følge Facebook-gruppen "Har du set Marie Arleth Jensen?" skulle hun angiveligt have taget et tog mod København. Hvem hun skal besøge, står endnu ikke helt klart. Rygterne lyder, at hun skulle besøge en veninde og andre medier skriver, at hun angiveligt skulle mødes med en svensk date.
  Faktum er i hvert fald, at ingen har set Marie Arleth Jensen eller været i kontakt med hende siden sidste fredag. 
  Hos politiet er man i gang med at undersøge sagen. 
  - Der er ikke noget, som umiddelbart tyder på, at det er alarmerende og at der er sket hende noget, siger efterforskningsleder Svend Erik Lassen. 
  Politiet vil i dag tage stilling til, om Marie Arleth Jensen skal efterlyses.
  